|بعيني شفتك البارح على هودج فرح محمول||أو إنه موكب التأبين مدري وش تهيا لي|
|سألت العابرين اش صار كلن قال أنا مشغول||نضب نبع السؤال المر وآثرت أسكت أحلى لي|
|رحلت وقلت ليه أرحل وأنا أعرف رحلة المجهول||مصير الغربه إن طالت تجردني من ظلالي|
|ولكنك رحلتي ماتركتي للنجاة حلول||وضيعتي مفاتيح النهار بصحصح خالي|
|رحلتي مثل ماترحل صباحات الحياه فلول||رحلتي ياصباحاتي وخليتيني لحالي|
|أشاهد ثكنة الاصحاب ووجيه البشر مدهول||أحد يضحك وأحد يبكي و أحد يشفق على حالي|
|كسرتي خاطر الشاعر وراح بخاطر معلول||على غيمة معاناته يشل الطرق ويلالي|
|حمى سوق القتال وطاح فارس عزوتك مقتول||همى وبل النبال وضاع بين إيديك قتالي|
|رحلتي يافتاة الحزن والدنيا سفر ونزول||ومادام الرحيل أقوى فأنا أقول الله أقوى لي|
|على فكره بقى في داخلي كلمه لها مدلول||بغيت أقولها لك بس راحت من على بالي|
|بغيت أقول لكني نسيت إلا بغيت أقول||بغيت أقول لك مبروك ياحلوه وعقبالي!|